CELEX: 32014D0764
Language: mt
Date: 2014-03-27 00:00:00
Title: 2014/764/UE: Deċiżjoni tal-Kummissjoni tas- 27 ta’ Marzu 2014 dwar l-iskema ta’ għajnuna mill-Istat SA.36139 (13/C) (ex 13/N) li r-Renju Unit qed jippjana li jimplimenta għal-logħob tal-vidjo (notifikata bid-dokument C(2014) 1786)  Test b’relevanza għaż-ŻEE

7.11.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 323/1
            
         DEĊIŻJONI TAL-KUMMISSJONI
   tas-27 ta’ Marzu 2014
   dwar l-iskema ta’ għajnuna mill-Istat SA.36139 (13/C) (ex 13/N)
   li r-Renju Unit qed jippjana li jimplimenta għal-logħob tal-vidjo
   (notifikata bid-dokument C(2014) 1786)
   (It-test bl-Ingliż biss huwa awtentiku)
   (Test b’relevanza għaż-ŻEE)
   (2014/764/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,
   Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
   Wara li stiednet lill-partijiet interessati kollha biex jibagħtu l-kummenti tagħhom skont dawk id-dispożizzjonijiet (1) u wara li kkunsidrat il-kummenti tagħhom,
   Billi:
   I.   PROĊEDURA
   
   
               (1)
            
            
               Fil-25 ta’ Jannar 2013 ir-Renju Unit innotifika lill-Kummissjoni dwar l-intenzjoni tiegħu li jintroduċi eżenzjoni mit-taxxa għal-logħob tal-vidjo mill-1 ta’ April 2013 sal-31 ta’ Marzu 2017. Il-Kummissjoni talbet aktar informazzjoni b’ittra datata s-7 ta’ Marzu 2013 li r-Renju Unit ipprovda b’ittra datata t-22 ta’ Marzu 2013.
            
         
               (2)
            
            
               Permezz ta’ ittra datata s-16 ta’ April 2013, il-Kummissjoni infurmat lir-Renju Unit li hija kienet iddeċidiet li tiftaħ il-proċedura stabbilita fl-Artikolu 108(2) tat-Trattat fir-rigward tal-miżura ta’ għajnuna ppjanata.
            
         
               (3)
            
            
               Id-deċiżjoni tal-Kummissjoni li tibda l-proċedura (“id-deċiżjoni ta’ ftuħ”) ġiet ippubblikata f’Il-Ġurnal Uffiċjali tal-Unjoni Ewropea
                   (2). Il-Kummissjoni sejħet lill-partijiet interessati biex jissottomettu l-kummenti tagħhom.
            
         
               (4)
            
            
               Ir-Renju Unit issottometta l-kummenti tiegħu għad-deċiżjoni permezz ta’ ittra datata s-17 ta’ Mejju 2013. Il-Kummissjoni rċeviet ukoll kummenti mingħand partijiet interessati. Hija bagħtithom lir-Renju Unit, li ngħata l-opportunità li jirreaġixxi; il-kummenti tiegħu waslu permezz ta’ ittri datati t-22 ta’ Awwissu 2013. Permezz ta’ ittra datata s-7 ta’ Ottubru 2013, il-Kummissjoni talbet lir-Renju Unit għal informazzjoni ulterjuri. Ir-Renju Unit rrisponda permezz ta’ ittra datata l-4 ta’ Novembru 2013.
            
         II.   DESKRIZZJONI TAL-MIŻURA U R-RAĠUNIJIET GĦALL-FTUĦ TAL-PROĊEDURA
   
   
               (5)
            
            
               L-għan tal-miżura ta’ eżenzjoni mit-taxxa għal-logħob tal-vidjo tar-Renju Unit huwa li tipprovdi inċentiv għall-iżviluppaturi tal-logħob tal-vidjo biex jipproduċu logħob kulturalment Brittaniku jew Ewropew. Il-miżura hija bbażata fuq l-inċentiv fiskali għall-films tar-Renju Unit approvat mill-Kummissjoni fl-2006 (3) u estiż fl-2011 (4) sal-31 ta’ Diċembru 2015.
            
         
               (6)
            
            
               Il-baġit globali propost ta’ din il-miżura, li hija ppjanata li tibqa’ għaddejja sa Marzu 2017, huwa ta’ GBP 115-il miljun. In-nefqa maħsuba għas-sena finanzjarja 2013/2014 hija ta’ GBP 10 miljun u għat-tliet snin finanzjarji ta’ wara GBP 35 miljun għal kull waħda. L-għajnuna hija ffinanzjata mit-Teżor tal-Maestà Tagħha. L-Unità ta’ Ċertifikazzjoni tal-Istitut tal-films Brittaniku se tkun responsabbli għall-evalwazzjoni tal-applikazzjonijiet għaċ-ċertifikazzjoni ta’ logħob kulturalment Brittaniku.
            
         
               (7)
            
            
               Kumpaniji suġġetti għat-Taxxa fuq il-Kumpaniji tar-Renju Unit li jiżviluppaw logħob tal-vidjo li jikkwalifika jkunu jistgħu jitolbu eżenzjoni mit-taxxa fuq in-nefqa fuq oġġetti u servizzi użati jew kkunsmati fir-Renju Unit ta’ valur massimu ta’ 25 % tal-baġit tal-produzzjoni. L-eżenzjoni tinkiseb minn tnaqqis ulterjuri tal-ispejjeż ta’ produzzjoni li jikkwalifikaw mid-dħul taxxabbli li jirriżulta mil-logħba tal-vidjo. Madankollu, mhux iktar minn 80 % tal-baġit tal-produzzjoni jista’ jitnaqqas b’żieda ma’ dan. F’każ li l-benefiċjarju jkun ġarrab telf fil-perjodu kontabilistiku, jista’ jitlob kreditu ta’ taxxa pagabbli. Skont it-taqsima 1217CF(3) tal-abbozz tal-emenda għall-Att dwar it-Taxxa Korporattiva tal-2009, in-nefqa eliġibbli hija limitata għan-nefqa prinċipali dwar it-tfassil, il-produzzjoni u l-ittestjar tal-logħob.
            
         
               (8)
            
            
               L-eżenzjoni mit-taxxa għal-logħob tal-vidjo tar-Renju Unit hija suġġetta għal test kulturali simili għal dak tal-inċentiv fiskali għall-films tar-Renju Unit. Iż-żewġ testijiet huma maqsuma f’erba’ taqsimiet, Kontenut kulturali, kontribut kulturali, użu ta’ ċentri kulturali tar-Renju Unit, u użu ta’ prattikanti kulturali nazzjonali jew residenti tar-Renju Unit jew taż-ŻEE.
            
         
               (9)
            
            
               Peress li l-miżura notifikata hi ffinanzjata permezz ta’ tnaqqis ta’ taxxi normalment dovuti lill-baġit tal-Istat, din hija ffinanzjata mill-Istat. Il-logħob tal-vidjo huwa prodott f’diversi Stati Membri u hemm suq intern għal tali logħob tal-vidjo. L-appoġġ għalihom għalhekk jista’ jkollu effett fuq il-kummerċ u l-kompetizzjoni bejn l-Istati Membri. Għaldaqstant, il-Kummissjoni sabet fid-deċiżjoni ta’ ftuħ li l-miżura tikkostitwixxi għajnuna mill-Istat skont it-tifsira tal-Artikolu 107(1) tat-Trattat. Il-Kummissjoni kellha wkoll dubji dwar jekk l-għajnuna tistax tiġi kkunsidrata bħala kompatibbli mas-suq intern.
            
         
               (10)
            
            
               L-ewwel nett, il-Kummissjoni ddubitat jekk hux neċessarju jew proporzjonat li jkun hemm kundizzjonijiet territorjali relatati ma’ tali għajnuna. Ir-Renju Unit ibbaża t-tfassil tal-iskema proposta fuq dak tal-inċentiv fiskali għall-films tar-Renju Unit. Għalhekk huwa ppropona li l-eżenzjoni mit-taxxa tkun disponibbli biss għal infiq fuq oġġetti jew servizzi użati jew ikkunsmati fir-Renju Unit. Madankollu, l-iskema ta’ inċentivi għall-films tagħmel użu minn eċċezzjoni speċjali fuq il-projbizzjoni tas-soltu fuq restrizzjonijiet territorjali, li hija permessa fil-Komunikazzjoni dwar iċ-Ċinema (5) biss fir-rigward tal-appoġġ għall-produzzjoni għall-films u l-programmi televiżivi, mhux għal-logħob tal-vidjo.
            
         
               (11)
            
            
               It-tieni nett, il-Kummissjoni ddubitat li l-għajnuna għal logħob se tkun neċessarja, għaliex huma jikkostitwixxu suq li qed jikber b’pass mgħaġġel. Ir-Renju Unit ma pprovdiex provi konvinċenti li jista’ jkun hemm falliment tas-suq li jwassal għan-nuqqas ta’ produzzjoni ta’ logħob tal-vidjo kulturalment Brittaniku fin-nuqqas tal-għajnuna mill-Istat.
            
         
               (12)
            
            
               Barra minn hekk, ir-Renju Unit jikkunsidra li l-eżenzjoni mit-taxxa għal-logħob tal-vidjo tar-Renju Unit hija kompatibbli mas-suq intern skont l-Artikolu 107(3)(d) tat-Trattat. Il-Kummissjoni madankollu ma kinitx konvinta li t-test kulturali propost mir-Renju Unit fil-prattika jwassal għal identifikazzjoni selettiva tal-għadd limitat ta’ logħob li jirrappreżenta kwalità kulturali li mhijiex offruta biżżejjed mis-suq mingħajr għajnuna u li jkun essenzjali sabiex jiżgura li t-temi kulturali Brittaniċi u Ewropej huma rrappreżentati u riflessi fil-logħob.
            
         
               (13)
            
            
               Fl-aħħar nett, il-Kummissjoni kienet imħassba li l-għajnuna tista’ toħloq kompetizzjoni ta’ sussidji ġewwa l-Unjoni u ddubitat li d-distorsjonijiet potenzjali tal-kompetizzjoni jkunu bbilanċjati minn kwalunkwe effett pożittiv.
            
         III.   KUMMENTI MINN PARTIJIET INTERESSATI
   
   
               (14)
            
            
               Il-Kummissjoni rċeviet kummenti minn Stat Membru wieħed, Franza, assoċjazzjonijiet ta’ żviluppaturi tal-logħob nazzjonali tar-Renju Unit, Franza, il-Ġermanja, il-Finlandja, il-Federazzjoni Ewropea tal-Iżviluppaturi tal-Logħob (“EGDF”), korpi pubbliċi tar-Renju Unit involuti fil-promozzjoni tal-films, xandar, u assoċjazzjonijiet tal-kummerċ tal-produzzjoni tal-films mir-Renju Unit. Il-kontributuri kollha enfasizzaw il-kwalità u l-importanza kulturali li l-logħob jista’ jkollu. Huma raw li ma hemmx biżżejjed inċentivi biex is-suq jipproduċi logħob kulturalment aktar rilevanti. L-ebda wieħed minnhom ma kkunsidra li kien hemm periklu ta’ kompetizzjoni għas-sussidju fost l-Istati Membri.
            
         
               (15)
            
            
               Rigward in-neċessità tal-għajnuna, il-partijiet interessati kkummentaw li r-Renju Unit kien qed jitlef il-pożizzjoni mexxejja tiegħu fis-suq tal-logħob tal-vidjo, li fl-2012 inqas minn 10 % tal-logħob maħruġ fir-Renju Unit ġie żviluppat fir-Renju Unit, li s-suq kien iddominat mill-Amerika ta’ Fuq u l-Asja u li kien hemm ċaqliq ta’ persunal lejn il-Kanada. Il-kontributuri ġibdu l-attenzjoni wkoll għall-fatt li l-isfidi ewlenin għall-Istati Membri jkunu biex jindirizzaw il-kompetizzjoni minn pajjiżi terzi li jissussidjaw ħafna l-logħob, partikolarment il-Kanada.
            
         
               (16)
            
            
               L-Assoċjazzjoni tal-Iżviluppaturi tal-Logħob Indipendenti tar-Renju Unit (The United Kingdom Independent Game Developers Association“TIGA”) issottomettiet bosta eżempji minn pjanijiet u proġetti li fihom seta’ sar logħob ibbażat fir-Renju Unit/l-Ewropa bl-għajnuna ta’ eżenzjoni mit-taxxa iżda li fil-fatt ma sarx. Il-United Kingdom Interactive Entertainment (“Ukie”), li tirrappreżenta l-industrija tal-logħob u d-divertiment interattiv, osservat li fis-suq tal-logħob globali jkun hemm pressjoni fuq l-iżviluppaturi tal-logħob biex jimmiraw il-prodotti lejn is-suq l-iktar mifrux. Dan ikun ifisser b’mod partikolari li jsiru aċċessibbli għas-suq tal-Amerika ta’ Fuq u dejjem aktar għas-swieq tal-Lvant Imbiegħed u li jilħqu l-aspettattivi u n-normi kulturali ta’ dawn is-swieq. Dan ipoġġi pressjoni kostanti fuq żviluppaturi tal-logħob fl-Ewropa biex ma jenfasizzawx l-elementi kulturalment Ewropej tal-logħba tagħhom sabiex ibigħu lil udjenza dinjija. Konsegwentement, ikun inqas faċli għall-iżviluppaturi ta’ logħob kulturalment Ewropew biex jiksbu finanzjament privat. L-Ukie għalhekk ikkunsidrat li l-għajnuna tassisti sabiex tirrimedja nuqqas tas-suq.
            
         
               (17)
            
            
               Il-gvern Franċiż osserva t-tendenza li l-logħob qed isegwi dejjem aktar “sterjotipi internazzjonali”.
            
         
               (18)
            
            
               Min-naħa l-oħra, it-TIGA rrapportat li 54 % tad-dħul tal-żviluppaturi tar-Renju Unit indipendenti huwa kostitwit minn bejgħ Brittaniku. Dan jissuġġerixxi preferenza qawwija tax-xerrejja tar-Renju Unit għal produzzjonijiet tar-Renju Unit. Barra minn hekk, skont it-TIGA, bejn l-2008 u l-2011 kien hemm aktar bidu ta’ negozji (216) minn għeluq (197) fis-settur.
            
         
               (19)
            
            
               Rigward possibbiltà ta’ distorsjoni tal-kompetizzjoni fost l-Istati Membri, it-TIGA ammettiet li spejjeż aktar baxxi jinfluwenzaw deċiżjonijiet dwar il-post ta’ kumpaniji ta’ produzzjoni tal-logħob; iżda hija kkunsidrat li d-distorsjoni prinċipali tiġi minn pajjiżi terzi, bħall-Kanada, fejn l-industrija tikber minħabba appoġġ pubbliku. Skont it-TIGA, bejn l-2008 u l-2010 l-impjieg fis-settur tal-Kanada żdied bi 33 % filwaqt li naqas fir-Renju Unit b’ 9 %.
            
         IV.   KUMMENTI MIR-RENJU UNIT
   
   1.   Obbligi ta’ nfiq territorjali
   
   
               (20)
            
            
               Wara l-espressjoni tad-dubji tal-Kummissjoni dwar jekk il-kundizzjonijiet ta’ nfiq territorjali inerenti fit-test ta’ “użati jew kkunsmati fir-Renju Unit” ikunux xierqa, ir-Renju Unit impenja ruħu biex jindirizza dan it-tħassib u biex ibiddel il-leġiżlazzjoni proposta minn “użati jew kkunsmati fir-Renju Unit” għal “minfuqa fiż-Żona Ekonomika Ewropea (ŻEE)”, biex b’hekk jiċċara li kwalunkwe nfiq magħmul fiż-ŻEE jista’ jkun eliġibbli għal eżenzjoni. Barra minn hekk, huma se jfittxu li jillimitaw l-ammont ta’ spejjeż ta’ sottokuntrattar li huma eliġibbli għal finanzjament. Il-produttur appoġġjat jista’ jonfoq sa EUR 1 miljun ta’ nefqa ewlenija eliġibbli għal kull proġett fuq sottokuntrattar, skont l-eżenzjoni mit-taxxa għal-logħob fi Franza (6). Dan jiżgura li parti essenzjali mill-iżvilupp tal-logħba tiġi magħmula mill-benefiċjarju nnifsu.
            
         
               (21)
            
            
               Ir-Renju Unit jikkunsidra li din il-limitazzjoni għall-eliġibbiltà ta’ spejjeż sottokuntrattati għandha effett minuri fuq il-kummerċ bejn l-Istati Membri. Diskussjonijiet ma’ rappreżentanti mill-industrija tal-logħob tal-vidjo, inklużi żviluppaturi żgħar u kbar, indikaw li bħal setturi kreattivi oħra, l-iżvilupp tal-logħob tal-vidjo huwa proċess ferm kollaborattiv mal-attivitajiet ta’ żvilupp ċentrali bħall-ipprogrammar, id-disinn u x-xogħol ta’ arti prinċipali tipikament imwettqa fl-istess post.
            
         2.   Ħtieġa tal-għajnuna
   
   
               (22)
            
            
               Rigward il-ħtieġa tal-għajnuna minħabba nuqqas ta’ produzzjoni ta’ logħob kulturali, ir-Renju Unit ipprovda evidenza li turi li tali logħob qed jonqos, f’termini relattivi kif ukoll assoluti. Ir-Renju Unit jaqbel li b’mod ġenerali s-settur tal-logħob tal-vidjo huwa dinamiku u qed jikber. Madankollu, fl-2012 inqas minn 10 % tal-logħob maħruġ tar-Renju Unit ġie żviluppat fir-Renju Unit, meta mqabbel ma’ 16 % fl-2008. Ir-Renju Unit wettaq ukoll analiżi ulterjuri tal-logħob maħruġ fir-Renju Unit bejn l-2003 u l-2012. Iċ-ċifri juru tnaqqis kostanti fl-għadd ta’ logħob kulturalment Brittaniku u tnaqqis qawwi fis-sehem tiegħu mis-suq minn 9 % tal-logħob kollu maħruġ fir-Renju Unit (inkluż logħob minn pajjiżi oħra) fl-2003 għal 4 % fl-2006, li baqa’ għal 3 % mill-2009 sal-2012. Fl-2003, 41 % tal-logħob żviluppat fir-Renju Unit għadda mit-test kulturali meta mqabbel ma’ madwar 25 % biss fl-2012.
            
         
               (23)
            
            
               Ir-Renju Unit jaqbel li ż-żieda ta’ logħob tal-ismart phones neħħa ċerti ostakoli għad-dħul għal żviluppaturi iżgħar li jixtiequ jidħlu fis-suq tal-logħob tal-vidjo. Tabilħaqq, iċ-ċifri maħruġa fl-2011 juru li n-numru ta’ logħob tal-vidjo żviluppati minn kumpaniji li qegħdin jibdew żdied fl-aħħar sena. Madankollu, rigward il-kontenut tal-logħob, stħarriġ mill-programm tal-prototip tal-logħob tal-vidjo tal-Universita ta’ Abertay juri li 306 proposta għal logħob tal-mowbajl u onlajn ippreżentata lill-Università matul l-aħħar sentejn minn intrapriżi żgħar u mikro madwar ir-Renju Unit kollu, il-maġġoranza assoluta — 255 — ma kinux jinkludu la sfond, la karattru u lanqas storja tar-Renju Unit (7).
            
         
               (24)
            
            
               Dan jista’ jiġi spjegat mill-fatt li logħob sinifikanti kulturalment jista’ jkollu spejjeż tal-produzzjoni ugwali għal “logħob globali” imma suq iżgħar b’mod sinifikanti. Il-produzzjoni tagħhom għalhekk tkun tinvolvi riskju ekonomiku akbar. Għalhekk logħob tal-vidjo b’kontenut kulturalment Brittaniku/Ewropew ikun inqas vijabbli kummerċjalment minn kontenut iktar globalizzat. Kemm pubblikaturi internazzjonali u kemm żviluppaturi domestiċi huma inqas probabbli li jieħdu riskji fil-produzzjoni ta’ kontenut rilevanti kulturalment u minflok joħolqu kontenut iktar ġeneriku mmirat lejn swieq internazzjonali.
            
         
               (25)
            
            
               Stħarriġ mir-Renju Unit sab li l-elementi kulturalment Brittaniċi fl-istejjer tal-logħob qed jitnaqqru f’tentattiv li jiġu assigurati kuntratti ta’ pubblikazzjoni globali meħtieġa biex jiffinanzjaw l-iżvilupp tagħhom u jiżguraw is-sopravivenza tal-iżviluppatur. Kważi tliet kwarti tal-iżviluppaturi tal-logħob tal-vidjo Brittaniku stqarru li l-iżvilupp tal-Proprjetà Intellettwali oriġinali kien naqas jew waqaf waqt il-ħames snin ta’ qabel. L-istħarriġ sab li ħafna żviluppaturi kellhom ibiddlu l-kontenut kulturali tal-logħob tagħhom biex jissodisfaw il-ħtiġijiet kummerċjali. 53 % ta’ dawk li wieġbu qalu li kienu biddlu l-karattri u s-sitwazzjonijiet lil hinn minn suġġetti Brittaniċi jew Ewropej.
            
         
               (26)
            
            
               Fid-dawl ta’ dan, l-għanijiet tal-inċentiv tal-fond ikunu biex prodotti kulturali li probabbilment ma jkunux ekonomiċi jsiru vijabbli kummerċjalment, biex b’hekk tiġi promossal-produzzjoni ta’ prodotti kulturali ġodda li ma kinux isiru fin-nuqqas ta’ eżenzjoni mit-taxxa, u biex jappoġġjaw l-iżvilupp ta’ ħiliet għall-produzzjoni sostenibbli ta’ prodotti kulturali, logħob tal-vidjo Brittaniku/taż-ŻEE rilevanti.
            
         3.   Test kulturali diskriminatorju
   
   
               (27)
            
            
               Fl-aħħar nett, fir-rigward tat-test kulturali, li jiżgura li l-iskema tkopri biss b’mod distint logħob kulturali, ir-Renju Unit spjega li l-ewwel nett, l-awtorità tat-taxxa HM Revenue & Customs (“HMRC”), għandha “Unità tal-Industriji Kreattivi” dedikata u speċjalista li se tkun responsabbli għall-amministrazzjoni u l-kontroll tat-talbiet għall-eżenzjoni mit-taxxa tal-logħob tal-vidjo. L-unità se tivvaluta t-talbiet għar-riskju, u dan il-proċess jinkludi l-iżgurar li r-regoli għal kwalifika jiġu rispettati kif xieraq. Għalhekk hemm proċess ċar fis-seħħ għall-applikazzjoni tat-test.
            
         
               (28)
            
            
               Fir-rigward tal-elementi tat-test li jgħinu jiddeterminaw il-kwalità kulturali ta’ logħba, ir-Renju Unit iċċara li l-maġġoranza tal-punti disponibbli fit-test kulturali propost jirrelataw mal-kontenut. Sa 20 punt minn 31 jirrelataw mal-kontenut u l-kontribut kulturali tal-logħba. Dan jinkludi elementi bħall-post tal-istorja, il-karattri prinċipali, is-suġġett fuq liem il-logħba hija bbażata, l-użu tal-Ingliż u r-riflessjoni tal-kultura u l-patrimonju Brittaniku. Tliet punti biss jirreferu għall-post ta’ attività tal-iżvilupp u t-tmien punti l-oħra huma disponibbli fejn il-prattikanti kulturali rilevanti, bħax-xeneġġjatur, il-kompożitur, id-disinjatur, l-artist, jew il-programmatur, huma ċittadini jew residenti Brittaniċi jew taż-ŻEE. It-test propost għalhekk għandu enfasi qawwija fuq il-kontenut aktar milli fuq il-post ta’ attività. Din l-enfasi fuq il-kontenut hija msaħħa aktar permezz tal-applikazzjoni ta’ regola ta’ kontenut kulturali minimu “golden points rule”, li se tiżgura li logħob b’numru suffiċjenti ta’ punti tal-kontenut kulturali biss jgħaddu mit-test.
            
         
               (29)
            
            
               Din l-enfasi fuq il-kontenut tirrappreżenta restrizzjoni fuq l-għan ġenerali tal-eżenzjoni. Ir-Renju Unit impenja ruħu b’analiżi ta’ logħob maħruġ fil-pajjiż fl-2006, l-2009 u l-2012, billi applika b’mod retrospettiv it-test kulturali għal-logħob kollu magħmul fir-Renju Unit maħruġ matul dan il-perjodu. Mit-822 maħruġa fir-Renju Unit fl-2012, 74 biss kienu magħmula minn żviluppaturi tar-Renju Unit, 25,7 % minnhom (19-il logħba) kienu jgħaddu mit-test kulturali li kieku kien jeżisti. Għall-2006 u l-2009, it-test wera li s-sehem ta’ tali logħob fost il-logħob li kien żviluppat fir-Renju Unit kien ikun ta’ madwar 27 %, filwaqt li s-sehem tagħhom fost il-logħob kollu maħruġ fir-Renju Unit kien ikun bejn 3 u 4 %.
            
         
               (30)
            
            
               Ir-Renju Unit jikkunsidra li rata ta’ suċċess ta’ 25,7 % tkun ġewwa l-firxa aċċettata mill-Kummissjoni fil-każ tal-inċentiv fiskali tal-logħob tal-vidjo Franċiż (8). F’din id-deċiżjoni, il-Kummissjoni sabet li l-fatt li viċin ta’ 30 % tal-logħob huwa magħżul jindika li Franza fasslet kriterji li jiggarantixxu li l-kontenut tal-logħob tal-vidjo eliġibbli għall-eżenzjoni mit-taxxa huwa verament kulturali. Bl-istess mod, ir-Renju Unit iqis li t-test kulturali tal-logħob tal-vidjo huwa restrittiv suffiċjentement sabiex ikun żgurat li l-għajnuna tiġi mmirata lejn il-logħob tal-vidjo kulturalment Brittaniku/taż-ŻEE.
            
         
               (31)
            
            
               Ir-Renju Unit barra minn hekk qabel li jinnotifika l-iskema bħala pilota inizjali għal erba’ snin, u se juża dan iż-żmien biex jagħmel monitoraġġ tal-eżenzjoni u jiżgura li qed tintuża kif intiż.
            
         4.   Kompetizzjoni għas-sussidju
   
   
               (32)
            
            
               Dwar it-tħassib tal-Kummissjoni li l-għajnuna tista’ toħloq kompetizzjoni għas-sussidju ġewwa l-Unjoni li twassal għal tfixkil mhux dovut fil-kompetizzjoni, ir-Renju Unit osserva li tali kompetizzjoni għas-sussidju tkun evidenzjata minn numru kbir ta’ Stati Membri li joperaw skemi biex tiżdied il-kompetittività tas-setturi domestiċi tagħhom. Ir-Renju Unit ma jikkunsidrax li dan jista’ aktarx ikun il-każ. Għalkemm il-vantaġġi tat-taxxa jistgħu jkunu fattur determinanti għal deċiżjonijiet dwar fejn jiġi lokalizzat negozju, l-għajnuna hija prinċipalment risposta għal eżenzjonijiet mit-taxxa tal-Kanada, tal-Istati Uniti u tal-Korea t’Isfel. Franza hija attwalment l-uniku Stat Membru li joffri inċentiv fiskali għall-produzzjoni ta’ logħob tal-vidjo kulturalment rilevanti.
            
         
               (33)
            
            
               Barra minn hekk, kompetizzjoni għas-sussidji tkun ffukata biss fuq kompetizzjoni ekonomika mingħajr ebda restrizzjonijiet kulturali. Żewġ pajjiżi jew aktar li qed ifittxu biex jipproteġu l-produzzjoni ta’ prodotti kulturali partikolari, skont test kulturali miftiehem, ma jikkostitwixxux kompetizzjoni għas-sussidju.
            
         
               (34)
            
            
               L-għan tal-għajnuna proposta huwa li tiġi protetta l-produzzjoni tal-logħob tal-vidjo kulturalment Brittaniku/Ewropew u, bħala tali, l-għajnuna se tipprovdi eżenzjoni għal frazzjoni biss ta’ logħob żviluppat fir-Renju Unit u fl-Ewropa u tappoġġja biss ammont żgħir ta’ spejjeż tal-iżvilupp tal-logħob tal-vidjo ġenerali. Wara diskussjonijiet mal-industrija, ir-Renju Unit jikkalkula li madwar 10 % biss ta’ dak il-logħob kulturalment Brittaniku/Ewropew se jkollu baġit ta’ ‘l fuq minn GBP 5 miljun. Il-maġġoranza tal-infiq tal-iżvilupp tal-logħob se jkunu fuq proġetti konsiderevolment iżgħar.
            
         V.   VALUTAZZJONI TAL-MIŻURA TA’ GĦAJNUNA
   
   1.   Klassifikazzjoni bħala għajnuna mill-Istat
   
   
               (35)
            
            
               Skont l-Artikolu 107(1) tat-Trattat, dwar għajnuna mogħtija minn Stati Membri, kull għajnuna mogħtija minn Stat Membru jew permezz ta’ riżorsi tal-Istat fi kwalunkwe forma, li tgħawweġ jew thedded li tgħawweġ il-kompetizzjoni billi tiffavorixxi ċerti impriżi jew il-produzzjoni ta’ ċerti oġġetti ma tkunx kompatibbli mas-suq intern, sa fejn taffettwa l-kummerċ bejn l-Istati Membri.
            
         
               (36)
            
            
               L-appoġġ għall-produzzjoni tal-logħob tal-vidjo, ibbażat fuq approvazzjoni mill-HMRC, jagħti vantaġġ finanzjarju permezz ta’ eżenzjoni mit-taxxa għal impriżi fis-settur tal-produzzjoni tal-logħob għad-detriment tal-baġit tat-Teżor tal-Maestà Tagħha. Hija għalhekk mogħtija permezz tar-riżorsi tal-Istat u imputabbli lill-Istat. Il-miżura hija mfassla biex tnaqqas l-ispejjeż tal-produzzjoni tal-impriżi benefiċjarji u tikkostitwixxi vantaġġ ekonomiku għalihom. Hija limitata għal kumpaniji fis-settur tal-logħob tal-vidjo u hija għalhekk selettiva. Fl-aħħar nett, hija għandha effett fuq il-kummerċ u l-kompetizzjoni bejn l-Istati Membri, peress li l-logħob huwa prodott ukoll fi Stati Membri oħrajn u kkummerċjalizzati globalment. Għalhekk, din tikkostitwixxi għajnuna mill-Istat skont l-Artikolu 107(1) tat-Trattat.
            
         2.   Kompatibilità tal-għajnuna mas-suq intern
   
   
               (37)
            
            
               Rigward il-legalità ġenerali tal-iskema, il-Kummissjoni tinnota li r-Renju Unit irtira l-klawżola tat-territorjalizzazzjoni li l-Kummissjoni sabet problematika fid-dawl tal-libertajiet tas-suq intern tal-moviment ta’ oġġetti u l-provvista ta’ servizzi. Hija aċċettat li tillimita l-volum ta’ spejjeż ta’ sottokuntrattar li jikkwalifikaw bħala eliġibbli għal għajnuna ta’ EUR 1 miljun.
            
         
               (38)
            
            
               Il-Kummissjoni hija tal-opinjoni li dan il-limitu huwa aċċettabbli f’dan il-każ sakemm, fil-prattika, fir-rigward tad-daqs tal-baġits tal-produzzjoni, limitu ta’ GBP 1 miljun għan-nefqa tas-sottokuntrattar ma jidhirx probabbli li jtellef b’mod sinifikanti r-rikors għas-sottokuntrattar. Ir-Renju Unit jistenna li l-maġġoranza tal-logħob tal-vidjo kopert mit-test kulturali tagħhom se jkollu baġit tal-produzzjoni ta’ inqas minn GBP 1 miljun. Madwar 10 % biss ta’ dak il-logħob ikollu baġit ta’ iktar minn GBP 5 miljun. Skont il-bidliet fil-baġits tal-produzzjoni għal logħob tal-vidjo fir-Renju Unit, il-Kummissjoni tirriżerva d-dritt li tirrieżamina dan il-limitu meta l-miżura ta’ għajnuna tiġi nnotifikata mill-ġdid fi żmien erba’ snin mill-implimentazzjoni tagħha, f’konformità mal-impenji li jkunu ttieħdu mir-Renju Unit.
            
         
               (39)
            
            
               Ir-Renju Unit għandu l-ħsieb li jiġġustifika l-appoġġ ta’ żvilupp tal-logħob bħala għajnuna għall-promozzjoni tal-kultura. Għaldaqstant, ikollha ssir valutazzjoni skont l-Artikolu 107(3)(d) tat-Trattat. Il-Kummissjoni ma żviluppatx linji gwida għall-applikazzjoni ta’ din id-dispożizzjoni dwar l-għajnuna għal-logħob. Madankollu, il-Komunikazzjoni dwar iċ-Ċinema tirreferi għall-possibbiltà tal-għoti ta’ għajnuna għal-logħob. Il-paragrafu 24 ta’ din il-Komunikazzjoni jistipula li miżuri ta’ għajnuna ta’ appoġġ għal-logħob se jkomplu jiġu indirizzati fuq bażi ta’ każ b’każ. Sakemm il-ħtieġa ta’ skema ta’ għajnuna mmirata lejn il-logħob li għandu skop kulturali jew edukattiv tkun tista’ tiġi murija, il-Kummissjoni tapplika l-kriterju tal-intensità tal-għajnuna tal-Komunikazzjoni taċ-Ċinema.
            
         
               (40)
            
            
               Il-Kummissjoni għalhekk għandha tevalwa l-kompatibbiltà tal-miżura direttament abbażi tal-Artikolu 107(3)(d) tat-Trattat. Hija jkollha tivverifika, jekk din isservix tassew għall-promozzjoni tal-kultura u jekk din ma tolqotx il-kundizzjonijiet u l-kompetizzjoni tal-kummerċ fl-Unjoni sal-punt li tkun kuntrarju għall-interess komuni. Dan ifisser li trid tkun l-istrument xieraq biex jintlaħaq dan l-għan, b’mod partikolari li mingħajr dan l-appoġġ ma jkunx hemm inċentiv suffiċjenti sabiex l-atturi fis-suq jipproduċu t-tip ta’ logħob mixtieq. Fir-rigward tal-proporzjonalità tal-għajnuna, l-intensitajiet ta’ għajnuna massimi stabbiliti mill-Komunikazzjoni dwar iċ-Ċinema jistgħu jiġu applikati b’analoġija. Il-Kummissjoni vvalutat l-għan kulturali u n-neċessità tal-għajnuna għal ċertu logħob tal-vidjo f’żewġ deċiżjonijiet rigward l-appoġġ għal-logħob fi Franza, imsemmi fi premessi 20 u 30.
            
         (a)   Il-promozzjoni tal-kultura
   
   
               (41)
            
            
               Biex tkun kompatibbli mal-Artikolu 107(3)(d) tat-Trattat, l-għajnuna għal logħob, kif proposta mir-Renju Unit, teħtieġ li sservi l-promozzjoni tal-kultura. Fuq il-bażi tat-tibdil għall-iskema u l-evidenza addizzjonali mressqa mir-Renju Unit, il-Kummissjoni hija sodisfatta li r-Renju Unit japplika test kulturali tassew selettiv li jiżgura li l-għajnuna tingħata biss għall-promozzjoni tal-kultura skont l-Artikolu 107(3)(d) tat-Trattat.
            
         
               (42)
            
            
               L-ewwel nett, il-Kummissjoni tieħu nota tal-ispjegazzjonijiet mogħtija mir-Renju Unit rigward it-test li jservi biex jiddetermina l-kwalità kulturali ta’ logħba (premessi 27 sa 29): il-maġġoranza tal-punti disponibbli fi ħdan it-test kulturali propost, sa 20 punt minn 31, jirrelataw mal-kontenut u l-kontribut kulturali tal-logħba. Dan huwa msaħħaħ iktar permezz tal-applikazzjoni ta’ regola tal-kontenut kulturali minimu, “golden points rule”, li se tiżgura li logħob b’numru suffiċjenti ta’ punti tal-kontenut kulturali biss jgħaddu mit-test.
            
         
               (43)
            
            
               Din l-enfasi fuq il-kontenut tirrappreżenta restrizzjoni fuq l-għan ġenerali tal-eżenzjoni. Simulazzjonijiet tat-test kulturali fuq il-bażi ta’ logħob maħruġ fi snin preċedenti wrew li minn 26 sa 27 % tal-logħob prodott fir-Renju Unit kien jgħaddi mit-test kulturali. Tali rata ta’ suċċess tindika li l-kriterji tat-test jiżguraw li l-kontenut tal-logħob tal-vidjo eliġibbli għall-eżenzjoni mit-taxxa huwa verament kulturali u li t-test huwa restrittiv biżżejjed biex jimmira l-għajnuna għal logħob tal-vidjo kulturalment Brittaniku/Ewropew. B’paragun ma’ dan, fid-deċiżjoni tagħha tal-2007 dwar l-inċentiv fiskali tal-logħob tal-vidjo Franċiż (9), il-Kummissjoni sabet li eliġibbiltà ta’ madwar 30 % tal-logħob indikat li t-test kien selettiv biżżejjed.
            
         
               (44)
            
            
               B’konsegwenza ta’ dan, id-dubji li tqajmu fid-deċiżjoni tal-ftuħ ġew indirizzati. Il-fatt li madwar 27 % biss tal-logħob huwa magħżul jindika li l-għan tal-miżura mhux sempliċement għan industrijali biex jipprovdi appoġġ għal settur speċifiku iżda għan verament kulturali. Il-miżura ta’ għajnuna għalhekk tilħaq għan ġenwin għall-promozzjoni tal-kultura.
            
         (b)   L-adegwatezza, in-neċessità u l-proporzjonalità tal-miżura
   
   
               (45)
            
            
               Abbażi tal-Artikolu 107(3)(d) tat-Trattat, l-eżenzjoni mit-taxxa għandha tkun strument xieraq biex jintlaħaq l-għan segwit. L-għajnuna mill-Istat għal finijiet oħra li ma jiffokawx fuq dan l-għan kulturali hija aktar probabbli li tippromwovi għanijiet industrijali relatati mas-settur. Il-Kummissjoni tirrikonoxxi li, kif maħsub, l-eżenzjoni mit-taxxa effettivament tippermetti li l-appoġġ pubbliku jiġi dirett lejn logħob b’kontenut kulturali u li għalhekk huwa għodda xierqa biex jintlaħaq l-għan kulturali li qed jiġi segwit.
            
         
               (46)
            
            
               Fid-dawl tal-iżvilupp ferm dinamiku u l-evoluzzjoni tas-suq tal-logħob, l-awtoritajiet tar-Renju Unit issottomettew dejta biex jissostanzjaw li l-għajnuna hija neċessarja biex tinżamm produzzjoni raġonevoli ta’ tali logħob u li mingħajr għajnuna għal logħob kulturali l-produzzjoni u s-sehem mis-suq tagħhom jonqsu konsiderevolment. Iċ-ċifri juru tnaqqis kostanti fin-numru ta’ logħob kulturalment Brittaniku u tnaqqis qawwi fis-sehem tagħhom mis-suq minn 9 % tal-logħob kollu maħruġ fir-Renju Unit fl-2003 għal 4 % fl-2006, li baqa’ fi 3 % mill-2009 sal-2012.
            
         
               (47)
            
            
               Logħob sinifikanti kulturalment jista’ jkollu spejjeż tal-produzzjoni ugwali għal logħob globali imma suq iżgħar b’mod sinifikanti. Il-produzzjoni tagħhom għalhekk tinvolvi riskju ekonomiku akbar. Għalhekk logħob tal-vidjo b’kontenut kulturalment Brittaniku/Ewropew huwa inqas vijabbli kummerċjalment minn dak b’kontenut iktar globalizzat. B’hekk is-suq ipoġġi pressjoni kostanti fuq l-iżviluppaturi tal-logħob fl-Ewropa biex inaqqsu l-elementi kulturalment Ewropej tal-logħba tagħhom sabiex ibigħu lil udjenza dinjija. Żviluppaturi ta’ logħob kulturalment Ewropew isibuha aktar diffiċli biex jiksbu finanzjament privat.
            
         
               (48)
            
            
               L-eżenzjoni mit-taxxa proposta għandha tippromwovi l-produzzjoni ta’ logħob tal-vidjo b’kontenut kulturali għal kuntrarju ta’ logħob li huwa purament għad-divertiment billi tnaqqas l-ispejjeż tal-produzzjoni ta’ dak b’kontenut kulturali. Għalhekk, hemm biżżejjed raġunijiet biex jiġi konkluż li l-miżura probabbilment se jkollha biżżejjed effett ta’ inċentiv marbut mal-għan tagħha.
            
         
               (49)
            
            
               Barra minn hekk il-miżura ta’ għajnuna hija proporzjonata peress li tillimita l-intensità tal-għajnuna għal 25 % tal-ispejjeż tal-produzzjoni li jkunu effettivament saru fil-manifattura ta’ logħob eliġibbli. Dan hu inqas mill-intensità tal-għajnuna ta’ 50 % permessa għall-produzzjoni awdjoviżiva, skont il-paragrafu 52(1) tal-Komunikazzjoni dwar iċ-Ċinema li japplika b’analoġija sakemm hija kkonċernata l-intensità tal-għajnuna permissibbli.
            
         
               (50)
            
            
               Fl-aħħar nett, sabiex ma jiġux affettwati l-kundizzjonijiet ta’ kummerċ u l-kompetizzjoni fl-Unjoni sal-punt kuntrarju għall-interess komuni, id-distorsjonijiet tal-kompetizzjoni u l-effetti fuq il-kummerċ ikkawżati mill-miżura għandhom jiġu bbilanċjati permezz tal-effetti pożittivi tagħha.
            
         
               (51)
            
            
               Skont iċ-ċifri pprovduti mir-Renju Unit u rappreżentanti tas-settur, fl-2012 inqas minn 10 % tal-logħob maħruġ mir-Renju Unit ġie żviluppat fir-Renju Unit. L-ishma mis-suq tal-logħob eliġibbli ppubblikati fir-Renju Unit huma pjuttost żgħar (4-5 %). Anki l-proporzjon tal-logħob eliġibbli fost il-logħob tal-vidjo mmanifatturat fir-Renju Unit huwa, madwar 27 %, relattivament żgħir.
            
         
               (52)
            
            
               Barra minn hekk, l-ebda parti terza affettwata potenzjalment ma indikat li hemm effett negattiv possibbli tal-miżura. Għall-kuntrarju, l-assoċjazzjonijiet tal-manifatturi tal-logħob tal-vidjo li ssottomettew kummenti wara l-bidu tal-proċedura, TIGA u EGDF, enfasizzaw l-impatt żgħir tal-miżura fuq l-industriji nazzjonali tagħhom u l-impatt globali tagħha quddiem kompetizzjoni prinċipalment mill-Amerika ta’ Fuq u fil-Lvant Imbiegħed. Għalhekk kompetizzjoni għas-sussidju fost l-Istati Membri tkun pjuttost improbabbli.
            
         
               (53)
            
            
               Fi kwalunkwe każ, huwa f’loku li r-Renju Unit qed jillimita t-tul tal-iskema għal erba’ snin sabiex jippermetti evalwazzjoni tal-applikazzjoni tagħha u valutazzjoni mill-ġdid tal-kriterji fid-dawl tal-iżviluppi tas-suq.
            
         
               (54)
            
            
               Il-Kummissjoni konsegwentement issib li d-dubji li tqajmu fid-deċiżjoni tal-ftuħ ġew indirizzati. Id-distorsjonijiet tal-kompetizzjoni u l-effett tal-miżura fuq il-kummerċ bejn l-Istati Membri issa huma limitati b’mod li dawn mhumiex kontra l-interess komuni.
            
         VI.   KONKLUŻJONI
   
   
               (55)
            
            
               Il-Kummissjoni għalhekk hija tal-opinjoni li l-għajnuna mhux se jkollha l-effett li ssaħħaħ b’mod mhux dovut il-poter tas-suq ta’ ditti benefiċjarji jew li tfixkel l-inċentivi dinamiċi għal operaturi tas-suq iżda, għall-kuntrarju, se żżid id-diversità tal-provvista fis-suq. Hemm lok, għalhekk, biex jiġi konkluż li d-distorsjonijiet tal-kompetizzjoni u l-effetti fuq il-kummerċ li l-miżura jkollha huma limitati sabiex il-valutazzjoni tal-għajnuna globali tkun pożittiva. B’hekk, l-eżenzjoni mit-taxxa għall-ħolqien ta’ logħob tal-vidjo hija kompatibbli mas-suq intern fuq il-bażi tal-Artikolu 107(3)(d) tat-Trattat,
            
         ADOTTAT DIN ID-DEĊIŻJONI:
   Artikolu 1
   Il-miżura ta’ għajnuna mill-Istat li r-Renju Unit qed jippjana li jimplimenta għal-logħob tal-vidjo permezz ta’ emenda tal-Att dwar it-Taxxa Korporattiva tal-2009 hija kompatibbli mas-suq intern skont it-tifsira tal-Artikolu 107(3)(d) tat-Trattat dwar il-Funzjonament tal-Unjoni Ewropea.
   L-implimentazzjoni tal-miżura ta’ għajnuna hija b’hekk awtorizzata.
   Artikolu 2
   Din id-Deċiżjoni hija indirizzata lir-Renju Unit tal-Gran Brittanja u l-Irlanda ta’ Fuq.
   
      Magħmul fi Brussell, is-27 ta’ Marzu 2014.
      
         
            Għall-Kummissjoni
         
         Joaquín ALMUNIA
         
            Viċi President
         
      
   
   
      (1)  Id-Deċiżjoni tal-Kummissjoni fil-Każ SA.36139 – Eżenzjoni mit-taxxa tal-logħob tal-vidjo tar-Renju Unit (ĠU C 152, 30.5.2013, p. 24).
   
      (2)  Ara n-nota 1 ta’ qiegħ il-paġna 1.
   
      (3)  Id-Deċiżjoni tal-Kummissjoni tat-22 ta’ Novembru 2006 fil-Każ Nru N 461/05 — Inċentiv Fiskali għall-Films tar-Renju Unit (ĠU C 9, 13.1.2007, p. 1).
   
      (4)  Id-Deċiżjoni tal-Kummissjoni tas-27 ta’ Jannar 2011 fil-Każ Nru SA.33234 — Estensjoni tal-Inċentiv Fiskali għall-Films tar-Renju Unit (ĠU C 142, 22.5.2012, p. 1).
   
      (5)  Komunikazzjoni tal-Kummissjoni dwar għajnuna mill-Istat għal films u xogħlijiet awdjoviżivi oħra, (ĠU C 332, 15.11.2013, p. 1). Dan kien il-każ ukoll fil-Komunikazzjoni mill-Kummissjoni lill-Kunsill, il-Parlament Ewropew, il-Kumitat Ekonomiku u Soċjali u l-Kumitat tar-Reġjuni dwar ċerti aspetti ġuridiċi rigward xogħlijiet ċinematografiċi u xogħlijiet awdjoviżivi oħra (ĠU C 43, 16.2.2002, p. 6), li kienet tapplika meta l-proċedura stipulata fl-Artikolu 108(2) tat-Trattat tnediet.
   
      (6)  Id-Deċiżjoni tal-Kummissjoni tal-25 ta’ April 2012 fil-Każ Nru SA.33943 — Prolongation du régime d’aide C 47/06 — Crédit d’impôt en faveur de la création de jeux vidéo (ĠU C 230, 1.8.2012, p. 3).
   
      (7)  L-università ġabret din id-dejta matul il-programm tal-prototip tal-logħob tal-vidjo tagħha li huwa intiż biex jgħin lill-intrapriżi ż-żgħar jibdlu l-logħob tagħhom fi prototipi funzjonali.
   
      (8)  Id-Deċiżjoni tal-Kummissjoni 2008/354/KE tal-11 ta’ Diċembru 2007 dwar Għajnuna mill-Istat C 47/06 (ex N 648/05) —- Kreditu tat-taxxa introdott minn Franza għall-ħolqien ta’ logħob tal-vidjo (ĠU L 118, 6.5.2008, p. 16).
   
      (9)  Ara n-nota 8 f’qiegħ il-paġna.